**Školský poriadok ŠKD**

**Obsah školského poriadku**

**1. Všeobecné ustanovenia**

**2. Prijímanie detí do ŠKD**

**3. Práva a povinnosti detí a ich zákonných zástupcov v klube, pravidlá vzájomných vzťahov s pedagogickými zamestnancami klubu a ďalšími zamestnancami školy**

**4. Prevádzka a vnútorný poriadok klubu**

4.1 Prevádzka oddelení, schádzanie, rozchádzanie detí

4.2 Denný poriadok

4.3 Organizácia v oddelení, jedálni

4.4 Pobyt detí vonku

4.5 Organizácia sezónnych a nepravidelných činnosti

**5. Podmienky na zaistenie bezpečnosti a ochrany zdravia detí a ich ochrany pred sociálno- patologickými javmi, diskrimináciou alebo násilím**

**6. Podmienky zaobchádzania s majetkom školy alebo klubu**

**7. Záverečné ustanovenia**

**1.      Všeobecné ustanovenia**

Školský klub detí je školské zariadenie, ktoré je organizačnou súčasťou Základnej školy s materskou školou kardinála Alexandra Rudnaya, Považany 216. Školský poriadok ŠKD tvorí súčasť pedagogickej dokumentácie školy, upravuje najmä podrobnosti o právach a povinnostiach žiakov v škole, o pravidlách vzájomných vzťahov a vzťahov s pedagogickými zamestnancami a ďalšími zamestnancami školy, o prevádzke a vnútornom režime školy, o bezpečnosti a ochrane zdravia žiakov a ich ochrane pred sociálno-patologickými javmi, diskrimináciou alebo násilím a o podmienkach nakladania s majetkom školy. Školský poriadok je vypracovaný v zmysle platnej legislatívy na podmienky školy.

**2.      Prijímanie detí do ŠKD**

      Deti sa do ŠKD prijímajú na základe písomnej žiadosti podanej zákonným zástupcom dieťaťa.

O prijatí dieťaťa do ŠKD rozhoduje riaditeľ školy, o čom vydáva rozhodnutie.

Do ŠKD sa prijímajú žiaci 1. až 5. ročníka ZŠ, ktorí sú prihlásení na pravidelnú dochádzku.

Rozsah dennej dochádzky dieťaťa prijatého do klubu a spôsob jeho odchodu sa uvedie v osobnom spise dieťaťa. V osobnom spise dieťaťa sa uvedú aj prípadné odchýlky v dochádzke a spôsobe odchodu, pričom všetky ďalšie zmeny oznamuje zákonný zástupca pedagogickému zamestnancovi oddelenia písomne.

Zákonný zástupca dieťaťa môže prihlásiť svoje dieťa do ŠKD aj na prechodné obdobie a nepravidelnú dochádzku alebo iba na niektorú z činností dennej prevádzky ŠKD.

Dieťa môže počas školského roka skončiť dochádzku v ŠKD, ak o ukončenie dochádzky písomne požiada jeho zákonný zástupca.

**3. Práva a povinnosti detí a ich zákonných zástupcov v klube, pravidlá vzájomných** **vzťahov s pedagogickými zamestnancami klubu a ďalšími zamestnancami školy**

**Práva a povinnosti detí**

**–** oboznámiť sa a dodržiavať Vnútorný poriadok školy a Školský poriadok ŠKD.

**–** deti navštevujúce ŠKD majú všetky práva dieťaťa, ktoré sú stanovené v „Právach dieťaťa“.

**–** majú právo na slobodu myslenia a prejavu, na účasť na akciách organizovaných ŠKD

**–** majú právo vyjadrovať sa k činnosti v ŠKD, pričom ich vyjadreniu musí byť venovaná  pozornosť

– deti majú právo na zabezpečenie prístupu k informáciám, ktoré podporujú ich morálny a  sociálny rozvoj

– deti majú právo na zaistenie bezpečnosti a ochrany zdravia v zdravom životnom prostredí.

– deti majú právo na ochranu pred fyzickým a psychickým násilím

– deti majú právo využívať zariadenie ŠKD počas ich pobytu v ŠKD

– počas pobytu v ŠKD je dieťa povinné dodržiavať pokyny vychovávateľky a riadiť sa

jej usmerňovaním, dodržiavať hygienické zásady, správať sa slušne k spolužiakom, dodržiavať  školský poriadok ŠKD – ku všetkým zamestnancom školy - pedagogickým aj prevádzkovým a k všetkým návštevám sa deti správajú zdvorilo. Samozrejmou súčasťou zdvorilého správania je pozdrav.

– nerešpektovanie pokynov vychovávateľky zo strany dieťaťa, agresívne správanie sa voči spolužiakom, alebo konanie, ktorým môže ohrozovať vlastnú bezpečnosť, bezpečnosť   spolužiakov, môžu mať za následok vylúčenie dieťaťa z niektorých činností alebo z ŠKD

– o vylúčení dieťaťa zo ŠKD rozhodne riaditeľ školy po predchádzajúcej konzultácii v pedagogickej rade.

**Práva a povinnosti zákonných zástupcov**

– zákonný zástupca dieťaťa má právo sa informovať na správanie svojho dieťaťa u vychovávateľky

– zákonný zástupca má právo vznášať pripomienky a podnety k práci ŠKD s postupnosťou u vychovávateľky potom u riaditeľa školy

– povinnosťou zákonného zástupcu je poskytnúť vychovávateľke pred nástupom dieťaťa do ŠKD  jeho osobné údaje, informácie o zákonných zástupcoch dieťaťa

– zákonný zástupca je povinný oboznámiť vychovávateľku o zdravotnom stave dieťaťa,    vrátane  krátkodobých zdravotných oslabení

– zákonný zástupca je povinný uhradiť, stanovený  všeobecne záväzným nariadením obce,   poplatok  v sume 7 € k 10. dňu v mesiaci.

**4.Prevádzka a vnútorný poriadok klubu**

ŠKD je v prevádzke spravidla celý školský rok, okrem dní pracovného pokoja a štátnych sviatkov denne od 6,30 hod. do 16,30 hod.

V prípade záujmu môže byť prevádzka ŠKD zabezpečená počas vedľajších prázdnin,  ak je prihlásených minimálne 12 detí.

O rozsahu jeho dennej prevádzky počas prázdnin rozhoduje riaditeľ školy. ŠKD sa riadi režimom dňa, ktorý je súčasťou výchovného programu ŠKD

4.1 Prevádzka oddelení, schádzanie, rozchádzanie detí

Prevádzka ŠKD sa uskutočňuje v ranných hodinách 6.30 – 7.20 hod. Za príchod dieťaťa na rannú činnosť ŠKD zodpovedá zákonný zástupca. O 7.20 hod. deti pod dozorom vychovávateľky odchádzajú do tried.

Prevádzka popoludňajšej činnosti v oddeleniach je od 11.15 hod. do 16.30 hod. Žiakov 1.-5. ročníka odovzdáva príslušnej vychovávateľke učiteľka vyučujúca poslednú vyučovaciu hodinu v triede.

Odchod dieťaťa z ŠKD je vyznačený v Osobnom spise dieťaťa a v Zápisnom lístku. Zmeny odchodu musí rodič písomne oznámiť. Opustiť ŠKD bez vedomia vychovávateľky je neprípustné.

4.2 Denný poriadok

11:15 – 12:10  - oddychová, relaxačná činnosť

12:10 – 12:45  - obed

12:45 – 13:45  - príprava na vyučovanie

13:45 – 15:00  -  rekreačná činnosť

15:00 – 16:30  - oddychová, relaxačná činnosť

4.3 Organizácia v oddelení, jedálni

Do oddelení ŠKD prichádzajú deti po skončení vyučovania pod vedením vychovávateľky, prípadne učiteľky vyučujúcej poslednú vyučovaciu hodinu.

ŠKD realizuje výchovno- vzdelávaciu činnosť mimo vyučovania formou odpočinkovej, a rekreačnej, činnosti a prípravou na vyučovanie podľa denného poriadku a výchovného programu ŠKD.

Pred obedom deti dodržiavajú osobnú hygienu, počas obeda pravidlá spoločenského správania a pravidlá správania školskej jedálne.

K obedu do školskej jedálne a po ukončení obeda odchádzajú deti spoločne s vychovávateľkou. Za prihlasovanie a odhlasovanie detí z obeda zodpovedá zákonný zástupca.

4.4 Pobyt detí vonku

Počas pobytu vonku musí dieťa dodržiavať pokyny vychovávateľky. Pri hrách je vychovávateľka povinná poučiť deti o bezpečnosti.

Pri vychádzkach a iných podujatiach mimo objektu školy zodpovedá za deti vychovávateľka, pri týchto činnostiach môže mať vychovávateľka najviac 25 detí.

4.5 Organizácia sezónnych a nepravidelných činnosti

V rámci výchovno-vzdelávacej činnosti ŠKD je možné organizovať sezónne a nepravidelné činnosti so súhlasom zákonného zástupcu dieťaťa.

**5. Podmienky na zaistenie bezpečnosti a ochrany zdravia detí a ich ochrany pred** **sociálno-patologickými javmi, diskrimináciou alebo násilím**

Za bezpečnosť detí počas pobytu v ŠKD zodpovedá príslušná vychovávateľka. Prechod detí v rámci objektu školy zabezpečuje vychovávateľka.

Pri hrách a iných činnostiach je vychovávateľka povinná poučiť deti o bezpečnosti.

Ak dieťa ochorie počas dňa v ŠKD, rodič si ho vyzdvihne z ŠKD v čo najkratšej dobe po oznámení o jeho zlom zdravotnom stave.

V prípade úrazu poskytne vychovávateľka prvú pomoc, oznámi ho vedeniu školy a napíše o ňom záznam.

Nosenie drahých a nebezpečných predmetov do ŠKD je zakázané. Straty z priestorov ŠKD u poisteného dieťaťa vybavuje vychovávateľka v spolupráci s rodičmi a vedením školy.

Prejavy šikanovania medzi deťmi, obmedzovanie osobnej slobody, ponižovanie počas pobytu v ŠKD je zakázané.

**6. Podmienky zaobchádzania s majetkom školy alebo klubu**

Deti počas pobytu v ŠKD sú povinné zaobchádzať šetrne so školským majetkom (napr. inventár ŠKD, nábytok, steny, priestory WC, budova školy, školský dvor a pod.). Každé poškodenie školského majetku je povinný nahradiť zákonný zástupca dieťaťa, ktorý škodu spôsobil.

**7. Záverečné ustanovenia**

S vnútorným poriadkom sa musia oboznámiť všetky vychovávateľky ŠKD, učitelia detí zapísaných v ŠKD a zákonní zástupcovia detí navštevujúcich ŠKD.

Školský poriadok ŠKD tvorí súčasť Vnútorného poriadku školy a nadobúda účinnosť dňom 1.9. 2018.